雪晴
作者：衛宗武
朝代：宋

paragraphs: 歲窮候嚴沍，木石凍欲折。
寒雲盡四垂，乾坤清氣發。
僊人唾珠玉，瑣碎自天落。
神功忽收斂，聲光隨息絕。
暮夜風怒號，飄泛動几格。
老夫卷書坐，燈焰耿明滅。
爐存火已微，缾罄酒莫索。
擁衾作龜縮，毛骨冷於鐵。
皓色倏浮窗，疑雪復疑月。
推枕晨啟扉，金烏已赫赫。
桃符即換歲，椒盤行送臈。
誰其呼滕六，爲我作三白。